Malja
Olen malja kädessäsi
 kuultava ja hauras.
 Huulesi ovat maljan reunalla.
 Minkä erämaan yli
 tulit niin janoisena?
 Juo minut! Juo minut!

 Kokosin elämän niityiltä
 auringon huuman ja kukkien meden,
 outojen hedelmäin mehun,
 kaukaiseen rantaan murtuvan aallon,
 tähtien kukkia,
 riemua, tuskaa,
 yksinäisyyttä, kuolemaa.

 Juo minut!
 Elämän ruhtinaskäsi
 on täyttävä minut
 yhä uudestaan.